*****

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

της 7ης Απριλίου 1987

που χορηγεί απαλλαγή στην Επιτροπή για τη δημοσιονομική διαχείριση του πέμπτου Ευρωπαϊκού Ταμείου Ανάπτυξης κατά το οικονομικό έτος 1985

(87/283/ΕΟΚ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

- Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας,

- Έχοντας υπόψη την δεύτερη σύμβαση Λομέ ΑΚΕ-ΕΟΚ (1),

- Έχοντας υπόψη τους δημοσιονομικούς ισολογισμούς και τους λογαριασμούς διαχείρισης του τρίτου, τέταρτου και πέμπτου Ευρωπαϊκού Ταμείου Ανάπτυξης του οικονομικού έτους 1985 (2),

- Έχοντας υπόψη την έκθεση του Ελεγκτικού Συνεδρίου για το οικονομικό έτος 1985 που συνοδεύεται από τις απαντήσεις των οργάνων (3),

- Έχοντας υπόψη τη σύσταση του Συμβουλίου σχετικά με τη χορήγηση της εν λόγω απαλλαγής (έγγρ. C 2-13/87),

- Λαμβάνοντας υπόψη ότι η συνθήκη της 22ας Ιουλίου 1975 δίδει την αρμοδιότητα στο Ευρωπαϊκό Κοινοβούλιο να χορηγεί απαλλαγή για τις δημοσιονομικές δραστηριότητες της Κοινότητας,

- Έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Ανάπτυξης και Συνεργασίας (έγγρ. Α 2-9/87),

1. Χορηγεί απαλλαγή στην Επιτροπή για τη δημοσιονομική διαχείριση του πέμπτου Ευρωπαϊκού Ταμείου Ανάπτυξης κατά το οικονομικό έτος 1985 επί τη βάσει των ακόλουθων ποσών:

Έσοδα: 697 304 353,78 ECU,

Πληρωμές: 586 293 595,07 ECU.

2. Εκθέτει τις παρατηρήσεις του στο ψήφισμα που συνοδεύει την παρούσα απόφαση.

3. Αναθέτει στον Πρόεδρό του να διαβιβάσει την παρούσα απόφαση, καθώς και το ψήφισμα που περιέχει τις παρατηρήσεις του, προς την Επιτροπή, το Συμβούλιο, το Ελεγκτικό Συνέδριο, την Ευρωπαϊκή Τράπεζα Επενδύσεων, και να μεριμνήσει για τη δημοσίευσή της στην Επίσημη Εφημερίδα των Ευρωπαϊκών Κοινοτήτων (σειρά L).

Στρασβούργο, 7 Απριλίου 1987.

Ο Πρόεδρος

Sir Henry PLUMB

(1) ΕΕ αριθ. L 347 της 22. 12. 1980.

(2) COM (86) 177 τελικό.

(3) ΕΕ αριθ. C 321 της 15. 12. 1986.

ΨΗΦΙΣΜΑ

που περιέχει τις παρατηρήσεις που συνοδεύουν τις αποφάσεις χορήγησης απαλλαγής για τη δημοσιονομική διαχείριση του τρίτου, τέταρτου και πέμπτου Ευρωπαϊκού Ταμείου Ανάπτυξης κατά το οικονομικό έτος 1985

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

- Έχοντας υπόψη τα άρθρα 137 και 206β της συνθήκης για την ίδρυση της Ευρωπαϊκής Οικονομικής Κοινότητας,

- Έχοντας υπόψη τα άρθρα 67 και 70 των δημοσιονομικών κανονισμών που εφαρμόζονται αντιστοίχως στο τέταρτο και πέμπτο Ευρωπαϊκό Ταμείο Ανάπτυξης, βάσει των οποίων η Επιτροπή πρέπει να εγκρίνει όλα τα πρόσφορα μέτρα για να δοθεί συνέχεια στις παρατηρήσεις που συνοδεύουν την απόφαση απαλλαγής,

- Διαπιστώνοντας ότι τα ίδια αυτά άρθρα υποχρεώνουν επίσης την Επιτροπή να υποβάλει έκθεση, κατόπιν αιτήσεως του Ευρωπαϊκού Κοινοβουλίου, σχετικά με τα μέτρα που έλαβε μετά τις παρατηρήσεις του Κοινοβουλίου και, συγκεκριμένα, σχετικά με τις οδηγίες που απηύθυνε στις αρμόδιες για τη διαχείριση των Ευρωπαϊκών Ταμείων Ανάπτυξης υπηρεσίες,

- Αποφασίζοντας να διατυπώσει της παρατηρήσεις που προβλέπουν τα προαναφερθέντα άρθρα 67 και 70 στο παρόν ψήφισμα που συνοδεύει την απόφαση απαλλαγής σχετικά με τη δημοσιονομική διαχείριση των Ευρωπαϊκών Ταμείων Ανάπτυξης για το οικονομικό έτος 1985,

- Εγκρίνοντας το παρόν ψήφισμα στο πλαίσιο της άσκησης αρμοδιοτήτων που είναι εντελώς απαραίτητες για την εκπλήρωση του εξελεγκτικού ρόλου του, ούτως ώστε να καλυφθούν οι ελλείψεις που διαπιστώθηκαν κατά τον σχετικό με την απαλλαγή έλεγχο και να εξασφαλισθεί καλύτερη διαχείριση των Ευρωπαϊκών Ταμείων Ανάπτυξης,

- Έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Ανάπτυξης και Συνεργασίας (εγγρ. Α 2-9/87),

Το τρίτο ΕΤΑ

1. Διαπιστώνει ότι η Επιτροπή καθυστέρησε το κλείσιμο του τρίτου ΕΤΑ, λαμβάνοντας, κατά το 1985, αποφάσεις σχετικά με τη χρηματοδότησή του.

2. Παρατηρεί ότι στις 10 Σεπτεμβρίου 1986, η Επιτροπή έλαβε την απόφαση να μεταφέρει στο πέμπτο ΕΤΑ τις αδιάθετες πιστώσεις του τρίτου ΕΤΑ (15,95 εκατομμύρια ECU).

Το τέταρτο ΕΤΑ

3. Ζητεί από την Επιτροπή να συμμορφωθεί με τις παρατηρήσεις του Ελεγκτικού Συνεδρίου και να υποβάλει προτάσεις για τη διάθεση ορισμένων πιστώσεων του τέταρτου ΕΤΑ που δεν έχουν χρησιμοποιηθεί.

Ποσοστό χρησιμοποίησης

4. Διαπιστώνει ότι η Επιτροπή δεν έστειλε στο Κοινοβούλιο έκθεση που να αναλύει ικανοποιητικά τις αιτίες του χαμηλού ποσοστού εκτέλεσης των πιστώσεων του ΕΤΑ, σε σύγκριση με τους αρμόδιους για την αναπτυξιακή βοήθεια μεγάλους διεθνείς οργανισμούς, όπως ζητούσε το ψήφισμα της απαλλαγής 1983.

5. Σημειώνει ότι στις 31 Δεκεμβρίου 1985, είχε διατεθεί μόνο το 76 % των πιστώσεων του πέμπτου ΕΤΑ που προορίζονται για αναπτυξιακή βοήθεια (έναντι 64,8 % το 1984) και το 34,7 % για πληρωμές (έναντι 22,1 % το 1984).

Λογιστικές διαδικασίες

6. Ζητεί από την Επιτροπή να συμμορφωθεί προς τις παρατηρήσεις που διατυπώνει το Ελεγκτικό Συνέδριο στις ετήσιες εκθέσεις του 1985 και των προηγουμένων ετών, σχετικά με το υπερβολικά υψηλό ποσό των συνεισφορών αυτών από ορισμένα κράτη μέλη και σχετικά με το μη ικανοποιητικό χαρακτήρα των λογιστικών καταχωρήσεων της Επιτροπής σε ό,τι αφορά τα τραπεζικά υπόλοιπα του ΕΤΑ.

7. Σημειώνει την ανάγκη να αυξηθεί το προσωπικό της Γενικής Διεύθυνσης Ανάπτυξης, την οποία θίγει η Επιτροπή στις παρατηρήσεις της στην έκθεση του Ελεγκτικού Συνεδρίου και υπενθυμίζει σχετικό του ψήφισμα της 16ης Απριλίου 1985, το οποίο αποτελεί μέρος της απόφασης χορήγησης απαλλαγής για την εκτέλεση του προϋπολογισμού του οικονομικού έτους 1983.

Ρόλος των κρατών ΑΚΕ στον καθορισμό της βοήθειας

8. Ζητεί από την Επιτροπή να σεβασθεί τα άρθρα 110 και 153 της δεύτερης σύμβασης Λομέ (πέμπτο ΕΤΑ) και να λάβει σοβαρά υπόψη τις δυσκολίες που αντιμετωπίζουν οι δικαιούχες χώρες, ιδίως σε ό,τι αφορά την από κοινού χρηματοδότηση, τη συντήρηση και τις πληρωμές σε συνάλλαγμα.

9. Διαπιστώνει ότι, βάσει της τρίτης σύμβασης Λομέ, μπορούν να ληφθούν περισσότερο υπόψη όλες οι δυσκολίες που αναφέρονται στο σημείο 8 του παρόντος ψηφίσματος, ακόμη και το πρόβλημα της έλλειψης συναλλάγματος.

10. Επικρίνει τη μη τήρηση της αρχής της συμπληρωματικότητας των κοινοτικών και εθνικών προσπαθειών που διαπιστώνει το Ελεγκτικό Συνέδριο σε ορισμένα σχέδια.

Η διαδικασία διαιτησίας των διαφορών

11. Ελπίζει ότι η Επιτροπή θα σεβαστεί τις υποχρεώσεις που ανέλαβε βάσει των απαντήσεων στην έκθεση του Ελεγκτικού Συνεδρίου σχετικά με την απαλλαγή 1985 και ότι θα εφαρμόσει μηχανογραφημένο πρόγραμμα προκειμένου να επανεξετάσει τις κυριότερες περιπτώσεις διαφωνιών ως προς την εκτέλεση των δημοσίων συμβάσεων ενώπιον των εθνικών, διοικητικών και δικαστικών αρχών, δεδομένου ότι οι εν λόγω διαφορές έχουν συχνά δημοσιονομικές επιπτώσεις για το ΕΤΑ. Εκ των υστέρων αξιολόγηση

12. Ζητεί επίσης από την Επιτροπή να προχωρήσει σε βαθύτερες εκ των υστέρων αξιολογήσεις και επικρίνει την απουσία μιας βάσης δεδομένων που θα συγκέντρωνε τα δημοσιονομικά στοιχεία για την οικονομική και τεχνική συνεργασία στο πλαίσιο του ΕΤΑ, καθώς και τις εμπειρίες που προέκυψαν κατά την εκτέλεση και την εκ των υστέρων αξιολόγηση, όπως ζήτησε το Κοινοβούλιο στο σχετικό με την απαλλαγή 1983 ψήφισμά του.

Ευρωπαϊκή Τράπεζα Επενδύσεων

13. Ζητεί και πάλι από την Επιτροπή και την Ευρωπαϊκή Τράπεζα Επενδύσεων να παρέχουν συνεχή και επαρκή ενημέρωση στο Ελεγκτικό Συνέδριο σχετικά με τα προγράμματα που διαχειρίζεται η ΕΤΕ και στα οποία χορηγείται αναπτυξιακή βοήθεια της Κοινότητας, σύμφωνα με τις αρχές του ψηφίσματος του Ευρωπαϊκού Κοινοβουλίου της 22ας Οκτωβρίου 1985 (1).

14. Επικρίνει αυστηρά την αρνητική στάση της Επιτροπής ως προς την εκ μέρους του Ελεγκτικού Συνεδρίου ανάλυση, των εσόδων και δαπανών της ΕΤΕ στον τομέα της ανάπτυξης όπως είχε ζητήσει το Κοινοβούλιο στο ψήφισμα της 22ας Οκτωβρίου 1985, βάσει της σφαίρας των ελεγκτικών αρμοδιοτήτων του Συνεδρίου που προβλέπεται στην ιδρυτική του συνθήκη.

15. Ζητεί τη γνώμη των νομικών υπηρεσιών του Κοινοβουλίου σχετικά με τη δικαιοδοσία των εξουσιών του Ελεγκτικού Συνεδρίου σε σχέση με τα Ταμεία που διαχειρίζεται η Ευρωπαϊκή Τράπεζα Επενδύσεων, γνώμη που θα μπορούσε να χρησιμεύσει ως βάση για ενδεχόμενο δικαστικό διάβημα ενώπιον του Δικαστηρίου των Ευρωπαϊκών Κοινοτήτων.

Ένταξη του ΕΤΑ στον προϋπολογισμό

16. Τονίζει εκ νέου τη βούλησή του να χρησιμοποιήσει όλα τα μέσα που διαθέτει, συμπεριλαμβανομένων των δικαστικών μέσων, προκειμένου να εντάξει το ΕΤΑ στον προϋπολογισμό έως το 1990/91, όπως πρότεινε η Επιτροπή για το έβδομο ΕΤΑ στην έκθεσή της προς το Συμβούλιο και το Ευρωπαϊκό Κοινοβούλιο σχετικά με τη χρηματοδότηση του προϋπολογισμού της Κοινότητας (2).

(1) ΕΕ αριθ. C 343 της 31. 12. 1985, σ. 27.

(2) COM (87) 101 τελικό.